KOMISIJOS SPRENDIMAS
2008 m. sausio 17 d.
iš dalies keičiantis Sprendimą 2007/718/EB dėl tam tikrų apsaugos priemonių nuo snukio ir nagų ligos Kipre
(pranešta dokumentu Nr. C(2008) 29)
(Tekstas svarbus EEE)
(2008/65/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
kadangi:
(1)
Po pastarųjų snukio ir nagų ligos protrūkių Kipre 2007 m. lapkričio 6 d. buvo priimtas Komisijos sprendimas 2007/718/EB dėl tam tikrų apsaugos priemonių nuo snukio ir nagų ligos Kipre (3), siekiant sustiprinti snukio ir nagų ligos kontrolės priemones, kurių ši valstybė narė ėmėsi pagal 2003 m. rugsėjo 29 d. Tarybos direktyvą 2003/85/EB dėl Bendrijos snukio ir nagų ligos kontrolės priemonių, naikinant Direktyvą 85/511/EEB, Sprendimus 84/531/EEB bei 91/665/EEB ir iš dalies keičiant Direktyvą 92/46/EEB (4).
(2)
Sprendimu 2007/718/EB Komisija nustatė tam tikrų kategorijų mėsos gabenimo iš tam tikrų šio sprendimo III priede išvardytų vietovių, kuriose snukio ir nagų ligos protrūkis nenustatytas likus ne mažiau kaip 90 dienų iki skerdimo ir kuriose buvo laikomasi tam tikrų nurodytų sąlygų, taisykles. Šiuo metu iš nustatytų vietovių leidžiama išvežti tik kiaulieną.
(3)
Remiantis gyvūnų sveikatos padėties raida Kipre ir, visų pirma, teigiamais šiuo metu vykdomos priežiūros rezultatais, dabar galima nustatyti vietoves, kurias reikėtų įtraukti į Sprendimo 2007/718/EB III priedą ir jose taikyti atitinkamas su jautiena susijusias nuostatas.
(4)
Todėl Sprendimą 2007/718/EB reikėtų atitinkamai iš dalies pakeisti.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2007/718/EB III priedas pakeičiamas šio sprendimo priedo tekstu.
2 straipsnis
Valstybės narės iš dalies keičia prekybai taikomas priemones, kad jos atitiktų šį sprendimą. Apie tai valstybės narės nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2008 m. sausio 17 d.